b'\n_START_ARTICLE_\nSela na Krasu\n_START_SECTION_\nKrajevna skupnost Sela na Krasu\n_START_PARAGRAPH_\nkrajevna Skupnost Sela na Krasu je ena manj\xc5\xa1ih krajevnih skupnosti v Ob\xc4\x8dini Miren \xe2\x80\x93 Kostanjevica .Tvorijo jo tri naselja: Hudi Log, Korita in Sela na Krasu. Po popisu leta 2002 je v navedenih naseljih skupaj prebivalo 225 prebivalcev ali pribli\xc5\xbeno toliko kot v sosednji Voj\xc5\xa1\xc4\x8dici. Ve\xc4\x8dino ljudi je zaposlenih v dolini na Gori\xc5\xa1kem, kmetijstvo pa jim pomeni le postransko dejavnost._NEWLINE_SELA NA KRASU so strnjena vas na zahodnem robu Komenskega Krasa pod Strloko na nadmorski vi\xc5\xa1ini 231 metrov in \xc5\xa1teje 156 prebivalcev. Glede na svojo lego Sela nudijo razgled na Jadransko morje, ki je \xc5\xa1e lep\xc5\xa1i z bli\xc5\xbenjega vrha Kremenjak v obmejni Rebri. Cesta za Sela se odcepi od glavne ceste Opatje selo \xe2\x80\x93 Kostanjevica in nas skozi Hudi log in Korita pripelje v Sela in se nato strmo spusti v Brestovico, ki je \xc5\xbee v komenski ob\xc4\x8dini. Na za\xc4\x8detku vasi je odcep krajevne ceste Sela \xe2\x80\x93 Voj\xc5\xa1\xc4\x8dica, ki je bila asfaltirana leta 1996 in je pomenila eno prvih investicij nove ob\xc4\x8dine. V bli\xc5\xbeini Sel so kra\xc5\xa1ke jame Tr\xc5\xa1\xc4\x8dica, Ljubljanca, Figovca, Globoka dolina ali Bu\xc4\x8deva jama ter Drej\xc4\x8dkova jama. Na va\xc5\xa1kem trgu je \xc5\xbeupnijska cerkev Marije Vnebovzete, tu je pa tudi va\xc5\xa1ki vodnjak, ki ga je krajevna skupnost pred kratkim obnovila. Za popestritev va\xc5\xa1ke podobe je pomembna tudi osmica._NEWLINE_HUDI LOG predstavlja najmanj\xc5\xa1e naselje v ob\xc4\x8dini. Gre za gru\xc4\x8dasto vasico z lego v zahodnem delu komenskega Krasa na nadmorski vi\xc5\xa1ini 205 metrov in \xc5\xa1teje 23 prebivalcev. V bli\xc5\xbeini vasi so kra\xc5\xa1ke jame na Prijemanju, v \xc5\xa0umaji\xc5\xa1\xc4\x8du in Globlje brezno nad Bregom v Rebri. Vasica nima cerkve, ima pa kapelico fatimske Matere bo\xc5\xbeje._NEWLINE_KORITA NA KRASU so razlo\xc5\xbeena vasica z gru\xc4\x8dastim jedrom in le\xc5\xbeijo med Hudim Logom in Seli, jugozahodno od Kostanjevice na nadmorski vi\xc5\xa1ini 220 metrov in \xc5\xa1teje 46 prebivalcev. Na zahodni strani vasi je gri\xc4\x8dek Vr\xc5\xa1i\xc4\x8d, v bli\xc5\xbeini vasi pa je jama Mr\xc4\x8deva. Zanimivo je, da so bila Korita kot samostojno naselje razgla\xc5\xa1ena \xc5\xa1ele pred dobrimi 50 \xe2\x80\x93 imi leti oziroma 26. januarja 1953 v okviru takratne ob\xc4\x8dine Kostanjevica.\n_START_SECTION_\nZgodovina\n_START_PARAGRAPH_\nSELA SKOZI ZGODOVINO_NEWLINE_Staro izro\xc4\x8dilo pravi, da so tod neko\xc4\x8d pasli ovce in da je bilo prvotno naselje v Koritih. \xc5\xa0ele pozneje, ko je tam pa\xc5\xa1e zmanjkalo, naj bi se prebivalci s \xc4\x8dredami vred preselili v Sela in Hudi Log, kar naj bi izhajalo iz oznake Gozdni log. Borov gozdi\xc4\x8d, ki se razpenja preko Strlokve, preko lahno se dvigajo\xc4\x8dega se pobo\xc4\x8dja od Voj\xc5\xa1\xc4\x8dice do Sel, Korit in Hudega Loga, iz roda v rod \xc4\x8duvajo, da bi po\xc5\xbear dragocenega drevja ne uni\xc4\x8dil. Prav v tem borovem gozdu se je v minuli vojni bila ena najbolj krvavih bitk med na hitro zbranimi partizani in nem\xc5\xa1kimi oklepniki.. \xc2\xbbTukaj smo Slovenci\xc2\xab, so z upornimi, a zgovornimi \xc4\x8drkami izpisali na poru\xc5\xa1enih hi\xc5\xa1ah ob koncu svetovne vojne leta 1945, da bi s tem tudi mednarodni razmejitveni komisiji jasno dopovedali, na katero stran meje \xc5\xbeelijo priti. _NEWLINE_\xc4\x8ceprav so tod vselej \xc5\xbeiveli Slovenci, so se morali kot zapostavljeni in izpostavljeni desetniki s te\xc5\xbeavo prebijati v \xc4\x8dasu Avstro-Ogrske. Med prvo svetovno vojno prvo svetovno vojno je prav tukaj\xc5\xa1nje odro\xc4\x8dne trate in globeli potekala najbolj krvava fronta te vojne. Na ozkem pobo\xc4\x8dju kra\xc5\xa1ke planote okrog Sel in sosednjega Doberdoba ter Fajtjega hriba so se med letoma 1915 in 1918 tolkli Italijani z avstrijsko vojsko, v kateri je bilo ni\xc4\x8d koliko slovenskih vojakov, ki so jih trgale italijanske granate, ne da bi prav vedeli, ali branijo svojo slovensko zemljo ali zgolj cesarsko je\xc4\x8do narodov. _NEWLINE_Vsekakor so avstrijske oblasti \xe2\x80\x93 podobno kot so skoraj 30 let pozneje postopali nacisti z \xc2\xbbbanditi\xc2\xab\xc2\xa0in \xc5\xbdidi \xe2\x80\x93 nekega dne ve\xc4\x8dino prebivalcev prisilno razselili in z \xc5\xbeivinskimi vagoni razvozili po notranjosti Avstrije. Ko so se ob koncu prve svetovne vojne ljudje vrnili v razru\xc5\xa1ene doma\xc4\x8dije, je na Krasu oblast \xc5\xbee prevzela Italija. Na njihovo \xc5\xbee tako sivo rev\xc5\xa1\xc4\x8dino je vrgel svojo du\xc5\xa1e\xc4\x8do \xc4\x8drno senco \xc5\xa1e fa\xc5\xa1izem. Vendar ne Nemci, ne fa\xc5\xa1isti, ne poznej\xc5\xa1i italijanski izdajalci, ne umikajo\xc4\x8di se \xc4\x8detniki niso mogli zlomiti njihovega odpora in \xc5\xbeivljenjske sile. Prebivalci Sel, Korit in Hudega Loga se niso bojevali samo na svoji zemlji ampak tudi v Italiji, Al\xc5\xbeiriji, Visu, Sredozemlju in na sremski fronti._NEWLINE_Po drugi svetovni vojni je bilo potrebno doma\xc4\x8de kraje ponovno o\xc5\xbeiveti. Z vizijo na\xc4\x8drtov o gladkih asfaltiranih cestah, vodovodu in telefonu so razprave o ponovnem  praznovanju krajevnega praznika in povezovanju preko meje postavili na stvarne temelje.Prvi\xc4\x8d so svoj krajevni praznik, v spomin na tragi\xc4\x8dni dan 31. maja 1944, ko so Nemci vas Sela na Krasu po\xc5\xbegali in odgnali 9 talcev, zabele\xc5\xbeili leta 1959. _NEWLINE_Za svobodo je padlo 36 ljudi iz Sel, Hudega loga in Korit\n_START_SECTION_\nDogodki\n_START_PARAGRAPH_\nVSAKOLETNI KRA\xc5\xa0KI POHOD BREZ MEJA_NEWLINE_Na pobudo \xc5\xa0portno kulturnega dru\xc5\xa1tva Kremenjak iz Jamelj (v sosednji Italiji) je v letu 1996 pri\xc5\xa1lo do prvega skupno organiziranega pohoda pod imenom \xc2\xbbKRA\xc5\xa0KI POHOD BREZ MEJA\xc2\xab._NEWLINE_Pohod je organiziran v pozni jeseni, tretjo nedeljo v oktobru, ravno zaradi zna\xc4\x8dilnosti Krasa v tem obdobju. Pohodniki lahko ob\xc4\x8dudujejo kra\xc5\xa1ko naravo v tem letnem \xc4\x8dasu v vsej lepoti, v tiso\xc4\x8derih barvah ruja in ob lepem vremenu se pogled ustavi na morju, Furlaniji vse tja do Alp in Dolomitov. _NEWLINE_Smisel pohoda je, da povezuje ljudi iz te in one strani biv\xc5\xa1e meje, dru\xc5\xbei, sklepa nova poznanstva, predvsem pa izni\xc4\x8duje pomembnost biv\xc5\xa1e meje, daje vero v dobro soseske odnose._NEWLINE_Dol\xc5\xbenost in obveza krajevne skupnosti je, da se trudi z izbolj\xc5\xa1avami in popestritvami sam pohod narediti \xc5\xa1e bolj odmeven, s tem pa tudi utrditi in izbolj\xc5\xa1ati sodelovanje s Slovenci v Italiji.'